《赠陆机出为吴王郎中令诗》
魏晋·潘尼

东南之美，曩惟延州。显允陆生，于今鲜俦。振鳞南海，濯翼清流。

婆娑翰林，容与坟丘。

玉以瑜润，随以光融。乃渐上京，羽仪储宫。玩尔清藻，味尔芳风。

泳之弥广，挹之弥冲。

昆山何有，有瑶有珉。及尔同僚，具惟近臣。予涉素秋，子登青春。

愧无老成，厕彼日新。

祁祁大邦，惟桑惟梓。穆穆伊人，南国之纪。帝曰尔谐，惟王卿士。

俯楼从命，奚恤奚喜。

我车既巾，我马既秣。星陈夙驾，载脂载辖。婉娈二宫，徘徊殿闼。

醪澄莫飨，孰慰饥渴。

昔子忝私，贻我蕙兰。今子徂东，何以赠旃。寸晷惟宝，岂无玙璠。

彼美陆生，可与晤言。

作者简介：（约250—约311）西晋荥阳中牟人，字正叔。潘岳从子。少有清才，以文章见知。初应州辟。武帝太康中举秀才，迁太常博士。惠帝元康中出为宛令，有惠政。赵王司马伦篡位，齐王司马囧起兵，尼奔归，囧引为参军，与谋时务，兼掌书记。事平，封安昌公，累迁太常卿。洛阳将没，携家欲还乡，道病卒，年六十余。与潘岳以文学齐名，时称“两潘”。今有《潘太常集》辑本。